Baheberu 1 | Beibele Inthaneteng | Phetolelo ya Lefase le Lefsa
1 Mehleng ya bogologolo Modimo o boletše ka makga a mantši+ le ka ditsela tše dintši le borakgolokhukhu ba rena ka baporofeta.+ 2 Bjale bofelong bja mehla ye+ o boletše le rena ka Morwa+ yo a mmeilego mojabohwa wa tšohle+ le yo ka yena a dirilego+ dilo tšeo di lego lefaseng le.* 3 Ke yena ponagatšo ya letago la Modimo*+ le seswantšho sa kgonthe sa yena ka noši,+ gomme o thekga dilo ka moka ka lentšu la matla a gagwe;+ ka morago ga ge a sekišitše dibe tša rena+ o ile a dula ka letsogong la le letona+ la Yo Mogolo mafelong a phagamego.+ 4 Ka gona o bile kaone go feta barongwa,+ moo a ilego a hwetša bohwa bja leina+ le lebotse go phala a bona. 5 Ka mohlala, ke go ofe wa barongwa mo a kilego a re: “O morwa wa ka; nna lehono ke tatago”?+ A buša a re: “Nna ke tla ba tatagwe gomme yena ya ba morwa wa ka”?+ 6 Eupša ge Modimo a boela a tliša Leitšibulo+ la gagwe lefaseng o re: “A barongwa ka moka ba Modimo+ ba mo khunamele.”+ 7 Le gona mabapi le barongwa o re: “Barongwa ba gagwe o ba dira ba matla* gomme bahlanka ba gagwe o ba dira kgabo ya mollo.”+ 8 Eupša mabapi le Morwa o re: “Modimo ke sedulo sa gago sa bogoši go iša mehleng ya neng le neng+ gomme molamo wa mmušo wa gago+ ke molamo wa go loka.+ 9 O ratile toko gomme wa hloya go hloka molao. Ke ka lebaka leo Modimo, yena Modimo wa gago, a go tloditšego+ ka makhura a tlhalalo go feta dikgoši tše dingwe.”*+ 10 Le gona: “Wena Morena mathomong o theile metheo ya lefase gomme magodimo ona ke mediro ya diatla tša gago.+ 11 Di tla onala, fela wena o tla dula o le gona go ya go ile; di tla hlagala bjalo ka seaparo,+ 12 gomme o tla di phutha go etša seaparo,+ go etša kobo; di tla fetoga, eupša wena o dula o le bjalo, e bile nywaga ya gago e ka se ke ya fela le ka mohla.”+ 13 Eupša ke ka morongwa ofe mo a kilego a re: “Dula ka letsogong la ka la le letona go fihla ke bea manaba a gago e le bogato bja dinao tša gago”?+ 14 Na ka moka ga bona ga se meoya+ ya go dira tirelo e kgethwa,+ yeo e romelwago go hlankela bao ba tlago go hwetša phologo e le bohwa?+
^ Goba, “dilo tšeo di lego legohleng.”
^ Dikgoši tše dingwe tša lešika la Dafida.